Botniaring 12.5. Matintupa jännitysnäytelmän ykkönen 

Rata-autoilun SM-sarjan kauden ensimmäiset kilpailustartit kurvattiin tänään Botniaringillä. Päivän jännittävin finaali päästeltiin missäpä muussa kuin Legends-luokassa. Kisaan lähti mukaan 35 kuskia. Heti aika-ajossa oli yllätyksen makua kun ensimmäiseen Legends-kisaansa valmistautuva entinen Mini-kuski Sami Erkkilä tykitti paalulle. Pekka Lehtola nappasi kakkospaikan ennen Rory Penttistä. Hallitsevan mestarin, Pasi Matintuvan kierrokset jäivät vähiin vetaririkon vuoksi, mutta alajärveläinen ehti silti neljänneksi. Erkkilän tapaan toinenkin luokan tulokas, Johan Ahokas tunki kymppiklubiin – yhdeksänneksi.

Finaalin lämmittelykierroksella koettiin lisää yllätyksiä kun kakkosruudun lunastanut Pekka Lehtola kurvasi ratavarikolle. Vetoakselin pettäminen jätti yhden lähdön suosikeista katsomon puolelle.
Kisa oli sitten tiukkaakin tiukempi. Kärkikolmikko Erkkilä, Penttinen ja Matintupa olivat autoineen kuin yhtä puuta ja miesten välinen järjestys vaihtui jokaisella kierroksella, ajoittain useamminkin. Penttinen Legenda oli se autoista, joka useimmin nostatti hiekkapölyt radan reunoilla.

Ruutulipulle tultiin järjestyksessä Matintupa, Erkkilä ja loppukahinoissa Penttisen ohi puristanut kuudennesta ruudusta startannut Petri Lappalainen. Penttinen kesti neljäntenä ennen Ari-Pekka Eniä, Jere Rantaniemeä ja Jarmo Hirvelää. Tämä seitsemän kärki mahtui 1,6 sekunnin sekaan. Aika-ajon yhdeksäs, Johan Ahokas oli mukana tiukassa puristelussa ja nuorimies ajautui hiekoille. Ahokas jäi viimeiseksi, mutta ehti vielä nousta sijalle 19.

Legends-lähdön aikana nähtiin ruotsalaisten Radical-tiimien ainoat ilon hetket. Svea-mamman poikia ihan selvästi nauratti kun Pekka Lehtola ja mekaanikot miehissä nostivat Lehtolan auton ”pystyyn” ratavarikolla todetakseen vetaririkon. Muuten länsinaapureita ei naurattanutkaan, kun ottivat radalla miehissä neniinsä Emma Kimiläiseltä.
Sunnuntain Legends-finaalista on odotettavissa vähintään lauantain kaltainen ratakapina.